DA Den Europæiske Unions Tidende L 54/28

EFTA-TILSYNSMYNDIGHEDENS BESLUTNING

Nr. 378/06/KOL

af 6. december 2006

om kort over støtteberettigede områder og støtteniveauer (Island)

EFTA-TILSYNSMYNDIGHEDEN (1) HAR —

under henvisning til aftalen om det Europæiske Økonomiske Samarbejdsområde (2), særlig artikel 61-63 og protokol nr. 26 til aftalen,

under henvisning til aftalen mellem EFTA-staterne om oprettelse af en Tilsynsmyndighed og en Domstol (3), særlig artikel 24,

under henvisning til artikel 1, stk. 3, i del I og artikel 4, stk. 3, i del II i protokol nr. 3 til tilsyns- og domstolsaftalen,

under henvisning til Tilsynsmyndighedens retningslinjer for anvendelsen og fortolkningen af EØS-aftalens artikel 61 og 62 (4), særlig kapitel 25.B om »Statsstøtte med regionalt sigte for 2007-2013« i aftalen, og

ud fra følgende betragtninger:

I. SAGSFREMSTILLING

1. Procedure

Ved brev af 10. juli 2006 fra den islandske mission ved Den Europæiske Union med brev fra finansministeriet dateret den 7. juli 2006, der begge blev modtaget og registreret af Tilsynsmyndigheden den 11. juli 2006 (ref. nr. 380966), anmeldte de islandske myndigheder i medfør af artikel 1, stk. 3, i del I i protokol nr. 3 til tilsyns- og domstolsaftalen et nyt kort over støtteberettigede områder og støtteniveauer i Island, der skal gælde fra 1. januar 2007 til 31. december 2013. Anmeldelsen var baseret på en ny NUTS-klassificering af Island, der inddeler landet i to NUTS III-regioner, og blev indgivet med forbehold af, at Eurostat accepterede den islandske regerings forslag om den ny klassificering.

Ved brev af 13. juli 2006 (ref. nr. 381227) meddelte Tilsynsmyndigheden de islandske myndigheder, at den ikke kunne tage stilling til det foreslåede kort, før der forelå bekræftelse for, at Eurostat formelt havde accepteret forslaget om, at Island skulle opdeles i to NUTS III-regioner.

Ved brev af 20. oktober 2006 fra den islandske mission ved Den Europæiske Union med brev fra finansministeriet dateret den 20. oktober 2006, der begge blev modtaget og registreret af Tilsynsmyndigheden den 25. oktober 2006 (ref. nr. 395420), anmeldte de islandske myndigheder en ændring til anmeldelsen af regionalstøttekortet for Island for 2007-2013.

Ved brev af 25. oktober 2006 (ref. nr. 396970) anmodede Tilsynsmyndigheden de islandske myndigheder om supplerende oplysninger.

Ved brev af 16. november 2006 (ref. nr. 398727) fremsendte finansministeriet de supplerende oplysninger til Tilsynsmyndigheden.

2. Baggrund

Ved brev af 6. april 2006 fra Tilsynsmyndigheden til den islandske mission ved Den Europæiske Union (ref. nr. 369212), blev de islandske myndigheder underrettet om, at Tilsynsmyndigheden havde vedtaget nye retningslinjer for statsstøtte med regionalt sigte for 2007-2013 i form af et nyt kapitel 25.B i retningslinjerne for statsstøtte.

medfør af artikel 1, stk. 1, i del I i protokol nr. 3 til tilsyns- og domstolsaftalen foreslog Tilsynsmyndigheden desuden de islandske myndigheder at acceptere de passende foranstaltninger, der er nævnt i kapitel 25.B.8 i retningslinjerne for statsstøtte (5).

Ved brev af 11. april 2006 fra den islandske mission ved Den Europæiske Union, der blev modtaget og registreret af Tilsynsmyndigheden den 12. april 2006 (ref. nr. 369986), accepterede de islandske myndigheder de foreslåede passende foranstaltninger.

Det nye kapitel 25.B i retningslinjerne for statsstøtte fastsætter, at der kan ydes national investeringsstøtte til fremme af den økonomiske udvikling i visse ugunstigt stillede områder. For at EFTA-stater skal kunne yde sådan støtte, skal de have anmeldt og opnået Tilsynsmyndighedens godkendelse af et statsstøttekort.

Det nye kapitel 25.B fastsætter, at tyndtbefolkede regioner, der som udgangspunkt er defineret som NUTS III-regioner (6) med under 12,5 indbyggere pr. km2, opfylder betingelserne for at blive opført på statsstøttekortet. Island er imidlertid i henhold til det nuværende NUTS-klassifikationssystem defineret som en NUTS III-region (såvel som en NUTS I- og en NUTS II-region). Befolkningstætheden på Island er på under 12,5 indbyggere pr. km2 (7). I betragtning af det specielle befolkningsmønster på Island har Tilsynsmyndigheden besluttet at bestemme befolkningsdækningen for Island på basis af NUTS IV-regioner med lav befolkningstæthed. 31,6 % af den islandske befolkning bor i regioner med en befolkning på under 12,5 indbyggere pr. km2. Den nationale befolkningsdækning for Island er således 31,6 %.

Med henblik på en kommende reform af den islandske NUTS-klassificering har Tilsynsmyndigheden i det nye kapitel 25.B til retningslinjerne for statsstøtte (8) imidlertid udtrykkelig fastsat, at kortet over støtteberettigede områder kan fastlægges på basis af NUTS III-regioner, hvis der bliver indført mere end en NUTS-III region i Island.

Ved brev af 25. oktober 2006 fra de islandske myndigheder blev Tilsynsmyndigheden underrettet om, at Eurostat havde godkendt den nye NUTS-klassificering for Island baseret på to NUTS III-regioner fra 1. januar 2008.

3. Beskrivelse af de anmeldte kort

De islandske myndigheder har anmeldt to kort over støtteberettigede områder, der er baseret på to successive NUTS-klassificeringer: én baseret på den nuværende NUTS klassificering for perioden 1. januar 2007-31. december 2007 og en anden baseret på den nye NUTS-klassificering for perioden 1. januar 2008-31. december 2013.

3.1. Foreslået kort for perioden 1. januar 2007-31. december 2007

3.1.1. Metodologi og dækning

I Island findes seks NUTS IV-regioner med under 12,5 indbyggere pr. km2: Austurland, Norðurland eystra, Norðurland vestra, Suðurland, Vestfirðir og Vesturland. Alle disse NUTS IV-regioner foreslås berettigede til national regionalstøtte.

De pågældende områder har en samlet befolkning på 96 010 indbyggere og en gennemsnitlig befolkningstæthed på 0,95 indbyggere pr. km2 (9). Befolkningen i disse områder udgør 31,4 % af den samlede islandske befolkning.

Det foreslåede kort over støtteberettigede områder for 1. januar 2007-31. december 2007 består af de seks ovennævnte NUTS IV-regioner, som vist på kortet, der er vedlagt som bilag 1 til denne beslutning.

I bilag 2 til denne beslutning findes en liste over de kommuner, der er omfattet af regionalstøttekortet i perioden 1. januar 2007-31. december 2007.

3.1.2. Støttelofter

De islandske myndigheder foreslår, at alle de områder, der er opført på kortet, skal være berettigede til maksimal støtteintensitet, jf. Tilsynsmyndighedens retningslinjer om regionalstøtte.

De anmeldte støtteintensiteter er angivet i tabel 1 nedenfor.

Tabel 1

Geografisk område Generelt støtteloft (BSÆ) (10) Tillæg for mellemstore virksomheder (11) (BSÆ) Tillæg for små virksomheder (11) (BSÆ) Alle støtteberettigede områder 15 % 10 % 20 %

3.2. Foreslået kort for perioden 1. januar 2008-31. december 2013

3.2.1. Metodologi og dækning

Ved brev af 9. juni 2006 anmodede de islandske myndigheder formelt Eurostat om at vedtage en ny NUTS-klassificering for Island baseret på to NUTS III-regioner. De to NUTS III-regioner er hovedstadsregionen (»Höfuðborgarsvæði«) på den ene side og Island uden for hovedstadsregionen (»Landsbyggð«) på den anden side. NUTS III-regionen »Island uden for hovedstadsregionen« svarer til valgkredsene Nordvest, Nordøst og Syd.

Ved brev af 27. september 2006 meddelte generaldirektøren for Eurostat de islandske myndigheder, at den nye opdeling af Island i to NUTS III-regioner ville træde i kraft den 1. januar 2008.

De pågældende områder har en samlet befolkning på 113 485 indbyggere og en gennemsnitlig befolkningstæthed på 1,2 indbygger pr. km2 (12). Befolkningen i disse områder udgør 37,5 % af den samlede islandske befolkning.

Det foreslåede kort over støtteberettigede områder for 2008-2013 består af de tre landlige valgkredse, som vist på kortet i bilag 3 til denne beslutning.

I bilag 4 til denne beslutning findes en liste over de kommuner, der er omfattet af regionalstøttekortet i perioden 1. januar 2008-31. december 2013.

3.2.2. Støttelofter

De islandske myndigheder foreslår maksimale støtteintensiteter for alle de områder, der er opført på kortet.

De anmeldte støtteintensiteter er vist i tabel 2 nedenfor.

Tabel 2

Geografisk område Generelt støtteloft (BSÆ) (13) Tillæg for mellemstore virksomheder (14) (BSÆ) Tillæg for små virksomheder (14) (BSÆ) Alle støtteberettigede områder 15 % 10 % 20 %

II. VURDERING

1. Anmeldelsesformaliteter

Det er fastsat i kapitel 25.B.7 i retningslinjerne for statsstøtte (15) at »de regioner i en EFTA-stat, der er berettigede til regional investeringsstøtte i henhold til undtagelsesbestemmelserne, og de lofter over støtteintensiteten i forbindelse med initialinvesteringer, der er blevet godkendt for hver enkelt region, tilsammen danner EFTA-statens regionalstøttekort«.

Udarbejdelsen af et støttekort indebærer ikke i sig selv, at der er ydet direkte støtte i betydningen i artikel i EØS-aftalens artikel 61, stk. 1. Men godkendelsen af kortet danner sammen med retningslinjerne for regionalstøtte rammerne for, at der kan ydes støtte under regionalstøtteordningerne.

Ved at acceptere de foreslåede foranstaltninger indvilligede den islandske regering i at anmelde et samlet regionalstøttekort, jf. artikel 1, stk. 3, i del I i protokol nr. 3 til tilsyns- og domstolsaftalen (16). Anmeldelsen, som var dateret den 7. juli 2006 (ref. nr. 380966), ændret ved ændringen af 25. oktober 2006 (ref. nr. 395420) og suppleret ved brev af 16. november 2006, udgør en fuldstændig anmeldelse. De islandske myndigheder har dermed opfyldt deres forpligtelser i medfør af deres accept af de foreslåede passende foranstaltninger og af artikel 1, stk. 3, i del I i protokol nr. 3 til tilsyns- og domstolsaftalen. I overensstemmelse med kapitel 25.B.7, punkt 86, vil Tilsynsmyndigheden derfor undersøge anmeldelsen i henhold til proceduren i artikel 1, stk. 3, i del I i protokol nr. 3 til tilsyns- og domstolsaftalen.

Tilsynsmyndigheden undersøger anmeldelsen på grundlag af de kriterier, der er opstillet i kapitel 25.B.3-4 i retningslinjerne for statsstøtte.

2. Anvendelse af de relevante statsstøtteregler

2.1. Regionalstøttekort 1. januar 2007-31. december 2007

2.1.1. Metodologi og dækning

I overensstemmelse med kapitel 25.B.3.3.2 i retningslinjerne for statsstøtte har de islandske myndigheder foreslået en metode baseret på NUTS IV-regioner med en befolkningstæthed på under 12,5 indbyggere pr. km2.

Tilsynsmyndigheden bemærker, at det foreslåede støtteberettigede område har en samlet befolkning på 96 010 og en befolkningstæthed på 0,95 indbyggere pr. km2. Det foreslåede kort over støtteberettigede områder dækker 31,4 % af Islands samlede befolkning. Den samlede befolkningsdækning på 31,4 %, som foreslås støtteberettiget af de islandske myndigheder, overstiger ikke det nationale befolkningsloft, der i kapitel 25.B.3.3.1 er sat til 31,6 % (17).

Tilsynsmyndigheden finder, at denne del af forslaget opfylder de relevante kriterier i kapitel 25B i retningslinjerne for statsstøtte.

2.1.2. Støttelofter

De islandske myndigheder har foreslået at fastsætte de generelle maksimale støttelofter for alle områderne på regionalstøttekortet til 15 % BSÆ for store virksomheder, med et tillæg på 10 % for mellemstore virksomheder og på 20 % for små virksomheder.

Denne fremgangsmåde er i overensstemmelse med bestemmelserne i kapitel 25.B.4.1.2 i retningslinjerne for statsstøtte (18): »Tyndtbefolkede regioner (svarende til regioner på NUTS III-niveau eller mindre) og NUTS III-regioner eller dele heraf, der deler en landegrænse med et land, der ikke er medlem af EØS eller EFTA, er dog altid berettigede til en støtteintensitet på 15 % BSÆ« (fremhævelse tilføjet).

Retningslinjerne for statsstøtte fastsætter endvidere (19) at »i forbindelse med støtte til små og mellemstore virksomheder kan loftet i kapitel 25.B.4.1.2 hæves med 20 % BSÆ ved støtte til små virksomheder og med 10 % ved støtte til mellemstore virksomheder«.

Tilsynsmyndigheden slutter derfor, at de maksimale støtteintensiteter for regional investeringsstøtte, som er foreslået af de islandske myndigheder, er i overensstemmelse med retningslinjerne for statsstøtte.

2.2. Regionalstøttekort 1. januar 2008-31. december 2013

2.2.1. Metodologi og dækning

I overensstemmelse med kapitel 25.B.3.3.2 i retningslinjerne for statsstøtte har de islandske myndigheder foreslået en metode baseret på NUTS III-regioner med en befolkningstæthed på under 12,5 indbyggere pr. km2.

Tilsynsmyndigheden bemærker, at det foreslåede støtteberettigede område har en samlet befolkning på 113 485 og en befolkningstæthed på 1,2 indbyggere pr. km2. Det foreslåede kort over støtteberettigede områder dækker 37,5 % af Islands samlede befolkning. Den samlede befolkningsdækning på 37,5 %, som foreslås støtteberettiget af de islandske myndigheder, overstiger det nationale befolkningsloft, der er nævnt i kapitel 25.B.3.3.1 (20). Tilsynsmyndigheden har imidlertid åbnet mulighed for at revurdere befolkningsdækningen for Island, hvis klassificeringen ændres ved indførelse af mere end en NUTS III-region (21). Den højere befolkningsdækning kan derfor accepteres.

Tilsynsmyndigheden finder, at denne del af forslaget opfylder de relevante kriterier i kapitel 25.B i retningslinjerne for statsstøtte.

2.2.2. Støttelofter

De islandske myndigheder har foreslået at fastsætte de generelle maksimale støttelofter for alle områderne på regionalstøttekortet til 15 % BSÆ for store virksomheder, med et tillæg på 10 % for mellemstore virksomheder og et tillæg på 20 % for små virksomheder.

Denne fremgangsmåde er i overensstemmelse med bestemmelserne i kapitel 25.B.4.1.2 i retningslinjerne for statsstøtte (22)»Tyndtbefolkede regioner (svarende til regioner på NUTS III-niveau eller mindre) og NUTS III-regioner eller dele heraf, der deler en landegrænse med et land, der ikke er medlem af EØS eller EFTA, er dog altid berettigede til en støtteintensitet på 15 % BSÆ« (fremhævelse tilføjet).

Retningslinjerne for statsstøtte fastsætter endvidere (23) at »i forbindelse med støtte til små og mellemstore virksomheder kan loftet i kapitel 25.B.4.1.2 hæves med 20 % BSÆ ved støtte til små virksomheder og med 10 % ved støtte til mellemstore virksomheder«.

Tilsynsmyndigheden slutter derfor, at de maksimale støtteintensiteter for regional investeringsstøtte, som er foreslået af de islandske myndigheder, er i overensstemmelse med retningslinjerne for statsstøtte.

3. Beslutningens rækkevidde og kumulation af støtte

Kortene over støtteberettigede områder skal i princippet gælde fra 1. januar 2007 til 31. december 2013. Der kan dog, jf. kapitel 25.B.7 i retningslinjerne for statsstøtte (24) foretages en midtvejsevaluering i 2010.

Denne beslutning indskrænker ikke Tilsynsmyndighedens beføjelse til at revidere kortene før udløbet af ovennævnte periode i overensstemmelse med artikel 1, stk. 1, i del I i protokol nr. 3 til tilsyns- og domstolsaftalen, hvis det bliver nødvendigt.

De islandske myndigheders opmærksomhed henledes på, at ved anvendelsen af regionalstøtteordninger i skibsbygningsindustrien må støtteloftet på 12,5 % for regioner under artikel 61, stk. 3, litra c), ikke overskrides, jf. kapitel 24.B.3.3.6 i retningslinjerne for statsstøtte (25) sammenholdt med kapitel 45.B i disse retningslinjer.

De foreslåede støttelofter er kumulative, dvs. at de angiver den øvre grænse for regional investeringsstøtte fra alle offentlige kilder til et konkret investeringsprojekt.

Regional investeringsstøtte må endvidere ikke kumuleres med de minimis-støtte til de samme støtteberettigede udgifter for at omgå den maksimale støtteintensitet, der er fastsat i retningslinjerne for statsstøtte.

Alle regionalstøtteordninger, der ikke er omfattet af en gruppefritagelse, og som træder i kraft efter den 31. december 2006 (26) skal anmeldes til Tilsynsmyndigheden i overensstemmelse med artikel 1, stk. 3, i del I i protokol nr. 3 til tilsyns- og domstolsaftalen.

De islandske myndigheders opmærksomhed henledes endvidere på, at i henhold til kapitel 25.B.8 i retningslinjerne for statsstøtte skal alle eksisterende regionalstøtteordninger, der omfatter investeringsstøtte ydet efter den 31. december 2006, og som ikke er omfattet af en gruppefritagelse, ændres i det fornødne omfang og anmeldes til Tilsynsmyndigheden i medfør af artikel 1, stk. 3, i del I i protokol nr. 3 til tilsyns- og domstolsaftalen.

4. Konklusion

De anmeldte kort over støtteberettigede områder opfylder de krav, der er fastsat i kapitel 25.B i retningslinjerne for statsstøtte, og Tilsynsmyndigheden kan godkende kortene over de regioner, der er berettiget til støtte i henhold til EØS-aftalens artikel 61, stk. 3, litra c) —

VEDTAGET FØLGENDE BESLUTNING:

Artikel 1

Tilsynsmyndigheden har besluttet at godkende de foreslåede kort over støtteberettigede områder og maksimale støtteintensiteter i Island, som den fik anmeldt ved brev af 10. juli 2006 (ref. nr. 380966), som ændret ved brev af 25. oktober 2006 (ref. nr. 395420) og suppleret ved brev af 16. november 2006. Bilag 1 og 3 til denne beslutning, som indeholder regionalstøttekortene for Island for henholdsvis perioden 1. januar 2007-31. december 2007 (bilag 1) og perioden 1. januar 2008-31. december 2013 (bilag 3), udgør en integrerende del af kapitel 25.B i retningslinjerne for statsstøtte. Bilag 2 og 4 til denne beslutning viser lister over alle de kommuner, der er berettigede til regionalstøtte i perioden 1. januar 2007-31. december 2007 (bilag 2) og i perioden 1. januar 2008-31. december 2013 (bilag 4).

Artikel 2

Kortene over de områder, der er berettigede til regional investeringsstøtte, vil gælde fra 1. januar 2007 og indtil 31. december 2013, jf. dog artikel 1, stk. 1, i del I i protokol nr. 3 til tilsyns- og domstolsaftalen.

Artikel 3

Denne beslutning er rettet til Republikken Island.

Artikel 4

Kun den engelske udgave er autentisk.

Udfærdiget i Bruxelles, den 6. december 2006. På EFTA-Tilsynsmyndighedens vegne Bjørn T. GRYDELAND Formand Kristján Andri STEFÁNSSON Medlem af Kollegiet

(1) I det følgende benævnt »Tilsynsmyndigheden«.

(2) I det følgende benævnt »EØS-aftalen«.

(3) I det følgende benævnt »tilsyns- og domstolsaftalen«.

(4) Retningslinjer for anvendelse og fortolkning af artikel 61 og 62 i EØS-aftalen og artikel 1 i protokol nr. 3 til tilsyns- og domstolsaftalen, vedtaget og udstedt af EFTA-Tilsynsmyndigheden den 19. januar 1994, offentliggjort i EFT L 231 af 3.9.1994, EØS-tillæg nr. 32. Retningslinjerne blev senest ændret den 25. oktober 2006. I det følgende benævnt »retningslinjerne for statsstøtte«. Retningslinjerne for statsstøtte findes på: http://www.eftasurv.int/fieldsofwork/fieldstateaid/guidelines/

(5) Punkt 92.

(6) Som defineret i »Statistical regions in the EFTA-countries and in the candidate countries«, udsendt i 2001 af Europa-Kommissionen og De Europæiske Fællesskabers Statistiske Kontor.

(7) Det faktiske tal er på 2,9 indbyggere pr. km2.

(8) Punkt 21.

(9) Befolkningstallene er baseret på anslåede befolkningsdata pr. 1.10.2006.

(10) Bruttosubventionsækvivalent.

(11) Som defineret i bilag I til Kommissionens forordning (EF) nr. 364/2004 af 25. februar 2004 om ændring af forordning (EF) nr. 70/2001, EUT L 63 af 28.2.2004, s. 22, indarbejdet i EØS-aftalen ved bilag XV, punkt 1f) ved Det Blandede EØS-udvalgs afgørelse nr. 131/2004 af 24.9.2004 (EUT L 64 af 10.3.2005, s. 67, og EØS-tillæg nr. 12, s. 42) eller efterfølgende forordninger.

(12) Befolkningstallet er baseret på anslåede befolkningsdata pr. 1.4.2006.

(13) Bruttosubventionsækvivalent.

(14) Som defineret i bilag I til Kommissionens forordning (EF) nr. 364/2004 af 25. februar 2004 om ændring af forordning (EF) nr. 70/2001, EUT L 63 af 28.2.2004, s. 22, indarbejdet i EØS-aftalen ved bilag XV, punkt 1f) ved Det Blandede EØS-udvalgs afgørelse nr. 131/2004 af 24.9.2004 (EUT L 64 af 10.3.2005, s. 67, og EØS-tillæg nr. 12, s. 42) eller efterfølgende forordninger.

(15) Punkt 81.

(16) Punkt 85.

(17) Punkt 21.

(18) Punkt 37.

(19) Punkt 38.

(20) Punkt 21.

(21) Punkt 37.

(22) Punkt 37.

(23) Punkt 38.

(24) Punkt 89.

(25) Punkt 26, litra c).

(26) Punkt 11 og 90 i kapitel 25.B i retningslinjerne for statsstøtte.

BILAG 1 REGIONALSTØTTEKORT 2007

BILAG 2 LISTE OVER DE KOMMUNER, DER MEDTAGES PÅ REGIONALSTØTTEKORTET I PERIODEN 1. JANUAR 2007-31.DECEMBER 2007 NUTS IV-regioner Kommuner Vestregionen (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Vestfjordene (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Nordvestregionen (Norðurland-vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Nordøstregionen (Norðurland-eystra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Østregionen (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Sydregionen (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

BILAG 3 REGIONALSTØTTEKORT FOR PERIODEN 1. JANUAR 2008-31. DECEMBER 2013